b'\n_START_ARTICLE_\nRein Riitsalu\n_START_PARAGRAPH_\nRein Riitsalu (kuni 1935. Raimond Riedemann; 16. mai 1923 Tallinn \xe2\x80\x93 20. juuni 1970 Helsingi, Soome), oli eesti arst ja karikaturist._NEWLINE_L\xc3\xb5petas Tallinna 1. Keskkooli 1941 aastal. Aastatel 1942\xe2\x80\x931944 \xc3\xb5ppis Tartu \xc3\x9clikooli arstiteaduskonnas. 1944. aastal p\xc3\xb5genes Saksamaale Heidelbergi, kus \xc3\xb5ppis 1945\xe2\x80\x931949 Heidelbergi \xc3\x9clikoolis (Universit\xc3\xa4t Heidelberg). 1955. aastal liikus edasi Soome, kus oli 1955\xe2\x80\x931959 stipendiaadina uurimist\xc3\xb6\xc3\xb6l Helsingi \xc3\x9clikoolis (Helsingin Yliopisto), seal tutvus ja abiellus Ritva M\xc3\xa4kel\xc3\xa4ga ning j\xc3\xa4i Helsingisse elama surmani. Kraadi kaitses 1955. aastal Saksamaal Heidelbergi \xc3\x9clikoolis teemal "Vere alkoholi sisalduse probleemidest". Rein Riitsalu \xc3\xbcritas 1960. aastate l\xc3\xb5pul organiseerida Tuglase teoste t\xc3\xb5lkimist, et toetada Friedebert Tuglase kandideerimist Nobeli auhinnale (esitajaks Soome Kirjanike Liit). _NEWLINE_1963\xe2\x80\x931967 oli peatoimetaja ja illustraator Helsingis ilmuvale ajakirjale, mis kandis \xc3\xb5ige pikka nime: "Ivan K\xc3\xa4bina nimeline: Eestimaa Naerupooldajatega Sidemetepidamise Rahvusvahelise \xc3\x9chisuse Eesti Muigkonna pj\xc3\xa4\xc3\xa4lekandja", kokku ilmus 100 eksemplari, millest k\xc3\xbcmme numbrit on t\xc3\xa4idetud tema enda teksti ja illustratsioonidega._NEWLINE_Riitsalu p\xc3\xb5rm on maetud Helsingi Hietaniemi kalmistule.'